ระเบียบ ว่าด้วยวิธีการที่จะบรรจุข้าราชการพลเรือนสามัญ จากผู้ทรงคุณวุฒิให้ดำรงตำแหน่งใด ๆ เป็นพิเศษ
ระเบียบ
ระเบียบ
ว่าด้วยวิธีการที่จะบรรจุข้าราชการพลเรือนสามัญ
จากผู้ทรงคุณวุฒิให้ดำรงตำแหน่งใด
ๆ
เป็นพิเศษ[๑]
 

อาศัยอำนาจตามความในมาตรา ๑๑ (๘)
แห่งพระราชบัญญัติระเบียบข้าราชการพลเรือน พ.ศ. ๒๔๙๗ ก.พ.
วางระเบียบว่าด้วยวิธีการที่จะบรรจุข้าราชการพลเรือนสามัญจากผู้ทรงคุณวุฒิให้ดำรงตำแหน่งใด
ๆ เป็นพิเศษ ตามมาตรา ๕๖ ไว้ ดังต่อไปนี้

ข้อ ๑
ระเบียบนี้ ให้ใช้บังคับแก่กระทรวงทบวงกรมฝ่ายพลเรือน

ข้อ ๒
เมื่อกระทรวงทบวงกรมใดมีความจำเป็นที่จะบรรจุข้าราชการจากผู้ทรงคุณวุฒิให้ดำรงตำแหน่งใด
ๆ เป็นพิเศษ และจะเสนอเรื่องไปให้ ก.พ. สอบสวนให้เป็นไปตามระเบียบนี้

ข้อ ๓
ผู้ที่จะได้รับการบรรจุต้องมีคุณสมบัติตามมาตรา ๔๔ หรือแม้จะขาดคุณสมบัติตามมาตรา
๔๔ แต่ต้องได้รับยกเว้นตามมาตรา ๔๕ แห่งพระราชบัญญัติระเบียบข้าราชการพลเรือน พ.ศ.
๒๔๙๗ แล้ว

ข้อ ๔
ผู้ที่จะได้รับการบรรจุต้องเป็นผู้ที่ได้เคยปฏิบัติงานในหน้าที่เกี่ยวกับคุณวุฒินั้นจนเป็นที่ประจักษ์แล้วว่า
มีความจัดเจนในสาขางานนั้นมาแล้วเป็นพิเศษ

ข้อ ๕
ผู้ที่จะได้รับการบรรจุต้องยื่นรายละเอียดประวัติตามแบบท้ายระเบียบนี้ พร้อมทั้งหนังสือใบรับรองการตรวจโรคจากนายแพทย์ของทางราชการ
หนังสือแสดงคุณวุฒิความสามารถ
และแสดงประวัติการปฏิบัติงานในหน้าที่เกี่ยวกับคุณวุฒินั้น ต่อกระทรวงทบวงกรมที่จะรับบรรจุ

ข้อ ๖
ผู้ที่จะได้รับการบรรจุต้องแต่งวิทยานิพนธ์โดยแสดงแผนการ โครงการ และวิธีปฏิบัติการ
ตลอดจนการปรับปรุงแก้ไขดัดแปลงให้เป็นประโยชน์แก่ทางราชการในส่วนราชการที่จะบรรจุ
หรือแสดงฝีมือว่ามีความจัดเจนเป็นพิเศษในสาขางานนั้น หรือแสดงความชำนาญในสาขางานเป็นพิเศษนั้น
แล้วแต่กรณี

ข้อ ๗
กระทรวงทบวงกรมที่จะรับบรรจุต้องนำส่งแบบแสดงรายละเอียดประวัติและหลักฐานตามข้อ
๓ ข้อ ๔ ข้อ ๕ และข้อ ๖ (เอกสารตามข้อ ๕ และข้อ ๖ ให้ส่งสำเนา ๒๐ ชุด) พร้อมทั้งเสนอคำชี้แจงไปยัง
ก.พ. ดังต่อไปนี้ด้วย
(๑) ตำแหน่งที่จะบรรจุและแต่งตั้งนั้นเป็นตำแหน่งอะไร
มีอัตราเงินเดือนเท่าใด จะขอบรรจุให้ได้รับเงินเดือนเท่าใด ตั้งแต่วันเดือนปีใด
(๒) งานในตำแหน่งที่จะบรรจุนั้น
มีผู้ปฏิบัติอยู่แล้วหรือไม่ ถ้ามีผู้ปฏิบัติอยู่แล้ว ผลงานที่ได้มีประการใด
ให้แสดงสถิติประกอบด้วย
(๓) หน้าที่ คุณภาพและปริมาณงานในตำแหน่งที่จะบรรจุ
(๔) ความจำเป็นที่จะต้องบรรจุพร้อมด้วยเหตุผล

ข้อ ๘
ในการสอบสวนของ ก.พ. ให้กระทรวงทบวงกรมที่จะรับบรรจุไปแถลงชี้แจงพร้อมกับนำตัวผู้ที่จะได้รับการบรรจุนั้นไปเพื่อ
ก.พ. ทำการสัมภาษณ์ด้วย
ในการสอบสวนนี้ ถ้าหากเห็นสมควร ก.พ.
อาจเชิญผู้เชี่ยวชาญในวิชาสาขางานนั้นมาร่วมพิจารณาชี้แจงด้วยก็ได้


ให้ไว้ ณ วันที่ ๒๒ กันยายน พ.ศ. ๒๔๙๗
จอมพล ป. พิบูลสงคราม
นายกรัฐมนตรี ประธาน ก.พ.
[เอกสารแนบท้าย]

๑.
(สำเนา) แบบแสดงรายละเอียดประวัติของผู้ที่จะได้รับการบรรจุเป็นข้าราชการพลเรือนสามัญ
ตามมาตรา ๕๖ แห่งพระราชบัญญัติระเบียบข้าราชการพลเรือน พ.ศ. ๒๔๙๗

(ดูข้อมูลจากภาพกฎหมาย)

















































[๑]
ราชกิจจานุเบกษา เล่ม
๗๑/ตอนที่ ๖๓/หน้า ๑๔๔๐/๕ ตุลาคม ๒๔๙๗